FI
12.6.2023
Euroopan unionin virallinen lehti
C 205/33
Kanne 14.4.2023 – Euroopan komissio v.
Bulgarian tasavalta (Asia C-237/23) (2023/C 205/37) Oikeudenkäyntikieli: bulgaria Asianosaiset Kantaja: Euroopan komissio (asiamiehet: U. Małecka, L. Malferrari ja N. Nikolova) Vastaaja: Bulgarian tasavalta
Vaatimukset Kantaja vaati, että unionin tuomioistuin 1) toteaa, että Bulgarian tasavalta ei ole noudattanut avoimesta datasta ja julkisen sektorin hallussa olevien tietojen uudelleenkäytöstä 20.6.2019 annetun Euroopan parlamentin ja neuvoston direktiivin (EU) 2019/1024 (1) 17 artiklan 1 kohdan mukaisia velvoitteitaan, koska se ei ole antanut kaikkia kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai koska se ei ainakaan ole ilmoittanut näistä toimenpiteistä komissiolle.
2) velvoittaa Bulgarian tasavallan maksamaan komissiolle kiinteämääräisen hyvityksen, jonka määrä vastaa kahdesta seuraavasta summasta suurempaa: i) 1 800 euron suuruinen päivittäinen määrä kerrottuna niiden päivien määrällä, jotka ovat kuluneet mainitussa direktiivissä säädetyn täytäntöönpanolle varatun määräajan päättymistä seuraavan päivän ja sen päivän, jona jäsenyysvelvoitteiden noudattamatta jättäminen päättyy, tai, jos jäsenyysvelvoitteiden noudattamatta jättäminen jatkuu, sen päivän välillä, jona tässä asiassa annetaan tuomio, taikka ii) vähintään 504 000 euron suuruinen kiinteämääräinen hyvitys 3) velvoittaa Bulgarian tasavallan siinä tapauksessa, että 1 kohdassa todettu jäsenyysvelvoitteiden noudattamatta jättäminen jatkuu siihen saakka, kunnes tässä asiassa annetaan tuomio, maksamaan komissiolle 9 720 euron suuruisen päivittäisen uhkasakon tässä asiassa annettavan tuomion julistamispäivästä siihen saakka, kunnes kyseinen jäsenvaltio täyttää kyseessä olevan direktiivin mukaiset velvoitteensa 4) velvoittaa Bulgarian tasavallan korvaamaan oikeudenkäyntikulut.
Oikeudelliset perusteet ja pääasialliset perustelut Avoimesta datasta ja julkisen sektorin hallussa olevien tietojen uudelleenkäytöstä 20.6.2019 annetussa Euroopan parlamentin ja neuvoston direktiivissä (EU) 2019/1024 vahvistetaan tietyt asiakirjojen uudelleen käyttöä koskevat vähimmäissäännöt ja säännellään käytännön järjestelyistä julkisella sektorilla olemassa olevien asiakirjojen ja tutkimustietojen uudelleen käytön helpottamiseksi, jotta voidaan edistää avoimen datan käyttöä ja kannustaa tuotteita ja palveluja koskevaan innovointiin.
Direktiivin 17 artiklan 1 kohdan mukaan jäsenvaltioiden oli saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 17.7.2021.
Jäsenvaltioiden odotettiin myös toimittavan viipymättä nämä säännökset kirjallisina komissiolle.
Komissio on osoittanut Bulgarian tasavallalle 29.9.2021 virallisen huomautuksen.
Komissio on lähettänyt Bulgarian tasavallalle 6.4.2022 perustellun huomautuksen.
Tästä huolimatta toimenpiteitä direktiivin täytäntöönpanemiseksi ei ole vieläkään annettu eikä niistä ole myöskään ilmoitettu komissiolle.
(1)
EUVL 2019, L 172, s. 56.